PRIENŲ R. STAKLIŠKIŲ GIMNAZIJOS

2023 METŲ VEIKLOS ATASKAITA

VADOVO PRANEŠIMAS

Stakliškių gimnazija vykdo ikimokyklinį, priešmokyklinį, pradinį, pagrindinį ir vidurinį ugdymą. Mokykla turi du skyrius: Stakliškių ikimokyklinio ugdymo skyrių ir Pieštuvėnų ikimokyklinio ugdymo skyrių. Gimnazijoje mokosi 226 mokiniai (iš jų priešmokyklinio ir ikimokyklinio ugdymo skyrių lanko 62 vaikai). Dirba 30 mokytojų, iš jų: 12 mokytojų metodininkų, 14 vyr. mokytojų ir 4 mokytojai. Gimnazijoje dirba logopedė, specialioji pedagogė, psichologė ir socialinė pedagogė.

Mokinių pažangos ir pasiekimų rezultatai.

Mokyklos mokinių pažangumas buvo 100 proc. Bendra gimnazijos mokinių per metus padaryta pažanga +0,36. Mokinių pasiskirstymas pagal mokymosi lygmenį rodo, kad gimnazijoje yra 11 proc. mokinių, pasiekusių aukštesnį lygmenį (buvo 11 proc.), 36 proc. – pagrindinį (buvo 30 proc.) ir 55 proc. – patenkinamą (buvo 59 proc.). 83 proc. mokinių padarė pažangą (buvo 77 proc.), 11 proc. mokinių pažanga nepakito, o 6 proc. – pažanga nukrito. Mokymosi vidurkiai pagal klases rodo, kad per metus visos klasės padarė mokymosi pažangą.

Matematikos PUPP rezultatai mokykloje – 4,5 (2022 m. – 4,2), o lietuvių PUPP rezultatai mokykloje – 5,92 (2022 m. – 7,2). Kaip matyti iš diagramos egzamino rezultatai koreliuoja su mokymosi rezultatais.

VBE rezultatus lyginant su praėjusiais metais, pagerėjo lietuvių kalbos, anglų kalbos, matematikos ir biologijos rezultatai. Daugumą abiturientų pasirinktų egzaminų mokiniai išlaikė (neišlaikė 1 mokinys fizikos egzamino). Tai parodo tikslingą abiturientų pasirinkimą ir kryptingą rezultato siekimą, bendradarbiaujant su mokytojais. 2023 metų dauguma abiturientų lietuvių kalbos, anglų kalbos ir geografijos egzaminus išlaikė pagal savo mokymosi gabumus ir galimybes. Geriausi rezultatai: anglų kalbos egzamine surinkti 87 balai, lietuvių kalboje – 98 balai.

Dalykas	Egzaminas 2022	Egzaminas 2023	Metinis
Lietuvių	41	63,3	7,5
Anglų	38	57,6	7
Matematika	14	31,2	6
Istorija	37	39	9
Biologija	33	51,3	8,3
Fizika	25	18	6
Geografija	60	6,5
Rusų	41	8

Santykinai žemi (lyginant su mokymosi metiniais rezultatais) istorijos, fizikos ir rusų kalbos rezultatai iškreipia mokinių įsivertinimo ir vertinimo lygį. Pagal susitarimą, mokytojai, dirbantys su abiturientais, kurie laikys jų dalyko egzaminą, sudarys pažangos planą, fiksuos (kiekvieną mėnesį) prognozuojamus egzamino rezultatus, o administracija analizuos duomenis ir priims būtinus sprendimus pokyčiams.

Turto ir lėšų administravimas, papildomų finansinių išteklių pritraukimas.

2023 m. Stakliškių gimnazijos biudžetą sudarė 1 395 800 Eur (2022 m. – 1 179 700 Eur, 2021 m. – 1 029 900 Eur). Gimnazijos biudžetas buvo sudarytas iš mokymo lėšų – 789 100 Eur (2022 m. – 672 400 Eur, 2021 m. – 583 700 Eur), savivaldybės lėšų – 550 400 Eur (2022 m. – 450 700 Eur, 2021 m. – 363 700 Eur), valstybės lėšų – 3 500 Eur (2022 m. – 8 300 Eur, 2021 m – 37 900 Eur.), valstybės lėšų mokinių maitinimui ir mokinio reikmenims – 32 100 Eur (2022 m. – 31 700 Eur, 2021 m. – 28 200 Eur), specialiųjų lėšų – 20 700 Eur.

Gimnazijoje formuojama finansų politika, suburtos turto nurašymo, turto inventorizacijos komisijos. 2023 m. gruodžio 31 d. ilgalaikio turto, valdomo patikėjimo teise, įsigijimo savikaina sudaro 1 662 865,85 Eur. Turtas, naudojamas pagal panaudos sutartis, sudaro 42 557,15 Eur. Įsiskolinimų iš mokinio krepšelio neliko. Lėšos panaudotos pagal paskirtį. Savivaldybės skirtų lėšų savarankiškoms funkcijoms atlikti pakako. 2023 m. gauta parama pagal GPM 1,2% – 1 234,29 Eur.

STRATEGINIŲ VEIKLOS TIKSLŲ ĮGYVENDINIMAS

Prienų r. Stakliškių gimnazijos direktoriaus 2022 m. birželio 7 d. įsakymu Nr. V-80 patvirtinto Prienų r. Stakliškių gimnazijos 2022-2024 strateginio veiklos plano vizija: inovatyvi ir nuolat besikeičianti, veikianti pagal įtraukiojo ugdymo modelį, orientuota į asmenybės tapsmą, ugdanti lyderystę ir drąsinanti kiekvieną bendruomenės narį gimnazija. Prioritetai:

1. Mokinio pasiekimai ir pažanga. Ne mažiau 70 proc. mokinių pažymės, jog mokytojai su jais aptaria mokymosi sėkmes. 80 proc. stebėtų pamokų mokiniai gebės įsivertinti. Bent 2 kartus per metus, kartu su auklėtoju, tėvais, mokiniai planuoja ugdymosi pažangos siekiamybes. Bent 75 proc. mokinių įvairių veiklų metu gebės parodyti tai, ko išmoko. Bent 70 proc. pamokų mokiniams bus sudaromos sąlygos argumentuoti savo sprendimus.

Iš 2023 metų metinės mokinių apklausos duomenų nustatyta, kad 77 proc. mokinių mokytojai moko įsivertinti, o 75 proc. mokinių kartu su mokytojais aptaria, kokią padarė pažangą. Iš apklausos paaiškėjo, kad 80 proc. mokinių nurodė, kad per pamokas mokytojai moko, kaip praktiškai panaudoti įgytas žinias, o 87 proc. mokinių prisiima atsakomybę už savo mokymosi rezultatus.

2. Mokymasis. Mokiniai supažindinami su mokymosi sėkmės aptarimo nauda, geba įsivertinti savo mokymosi sėkmę (aptarti asmeninį portfolio) su auklėtoju ir mokytojais individualaus pokalbio metu bent 2 kartus per metus. Mokiniai yra supažindinami su asmeninio portfolio pildymo / kūrimo nauda, susipažįsta su asmeninio portfolio pavyzdžiais, pasirenka sau labiausiai patinkantį variantą ir jį pildo (visi turi savo portfolio). Ne mažiau kaip 60 proc. mokinių pažymės, kad mokėsi bendradarbiaudami, diskutuodami, klausdami, išsakydami savo nuomonę. Bent 50 proc. mokinių geba drauge su mokytojais išsikelti mokymosi tikslus. Bent 60 proc. mokinių geba apmąstyti savo pažangą ir pateikti jos įrodymų. Sukurtas gimnazijos bendrųjų kompetencijų vertinimo aprašas.

Mokiniai pildo savo asmeninį portfolio, analizuoja savo pažangą, kartu su mokytoju priima sprendimus dėl tolesnių mokymosi tikslų. Iš 2023 metų metinės mokinių apklausos duomenų nustatyta, kad 91 proc. mokinių per pamokas dirba įvairiai (tiek individualiai, tiek poromis, tiek grupėse), o 79 proc. mokinių nurodė, kad planavimas padeda geriau mokytis. Mokinių apklausos duomenys rodo, kad 81 proc. mokinių numatę mokymosi veiksmus, nuosekliai laikosi savo plano, o 77 proc. mokinių padedami mokytojų mokosi įsivertinti savo pasiekimus ir pažangą. Prienų r. Stakliškių gimnazijos direktoriaus 2023-12-01 įsakymu Nr. V-182 patvirtintas Prienų r. Stakliškių gimnazijos mokinių mokymosi pasiekimų ir kompetencijų vertinimo tvarkos aprašas. Per 2023 metus kiekviena klasės auklėtoja turėjo bent 2 individualius susitikimus kartu su tėvais ir mokiniais, kuriuose buvo aptariami ne tik rezultatai, bet taip pat planuojama ugdymosi pažangos siekiamybė.

3. Ugdymo organizavimas. Diferencijavimas, individualizavimas, suasmeninimas. Ne mažiau kaip 70 proc. mokinių pripažins, kad mokytojai padeda jiems atpažinti gabumus ir polinkius. Asmeninę pažangą pasieks bent 70 proc. mokinių. Bent 90 proc. stebėtų pamokų mokytojai iškels pamatuojamus ir diferencijuotus uždavinius. Bent 80 proc. mokinių leidžiama rinktis užduotis, mokymosi būdus ir tempą (namų užduotys, projektiniai, grupiniai darbai). Bent 60 proc. pamokų per mokslo metus mokytojai taikys aktyvius, mokymąsi skatinančius metodus, siekdami maksimalios, mokinio galimybes atitinkančios pažangos arba įsitraukimo į mokymo(si) veiklas. Ne mažiau kaip 4 kartus per metus mokytojai dalinsis patirtimi, atradimais, sumanymais, stebės kolegų pamokas, drauge studijuos įvairius šaltinius. Bent 10 proc. pamokų per metus bus organizuojamos netradicinėse erdvėse, skiriant mokiniams individualizuotas užduotis.

Remiantis 2023 metų apklausos rezultatais 94 proc. mokinių pripažįsta, kad mokytojai pamokos pradžioje supažindina su pamokos tikslais, 89 proc. mokinių nurodė, kad mokytojai dažnai užduoda klausimus, skatinančius mąstyti. Per 2003 metus 83 proc. mokinių pasiekė asmeninę pažangą (2022 m. buvo 77 proc.). Mokytojai dalinosi patirtimi, stebėjo vieni kitų pamokas, kvietė kolegas iš kitų mokyklų į savo pamokas, dalinosi pastebėjimais dėl atnaujinto ugdymo turinio programų su savo ir kitų mokyklų mokytojais, dalyvavo mokymuose.

4. Asmenybės tapsmas. Kiekvienoje klasėje per mokslo metus vedami bent 2-3 ugdymo karjerai užsiėmimai. Kiekvienas IG-IVG klasių mokinys turės užpildytą savo portfolio dalį dėl tolimesnių mokymosi galimybių, pasirinkimo, studijų programų. Sukurti ar dalyvauti (100 proc. mokinių) socialinių emocinių įgūdžių ugdymo (SEU) programoje.

Per 2023 metus buvo suorganizuotos 3 ugdymo karjeros dienos visoms klasėms ir 10 karjeros užsiėmimų ir mokymų atskiriems mokinių srautams. 2023-02-15 pasirašyta bendradarbiavimo sutartis su VšĮ „Lions Quest Lietuva“ dėl socialinių įgūdžių programos diegimo gimnazijoje. Apmokyti 25 mokytojai ir administracijos atstovai. Metodika pradėta diegti kartu su mokiniais klasės valandėlių metu.

5. Perspektyva ir bendruomenės susitarimai. Planų gyvumas. Integruotų pamokų fiksavimas mėnesio plane bei jų aptarimas bent 2 kartus per metus. Sukurta vieninga planavimo sistema.

2023 metais tobulinta vieninga planavimo sistema. Per šiuos metus pasiekti susitarimai dėl bendro planavimo mokykloje, fiksuojant savo planus bendrame mėnesio plane viešoje erdvėje. Kiekvienas mokytojas, administracijos atstovas užpildo plane veiklas, kurias yra suplanavęs bei yra atsakingas už jas. Mokytojai pažymi planuojamas integruotas, atviras pamokas, į kurias gali ateiti stebėti kiti. Mokytojai per 2023 metus pravedė 123 edukacines ir netradicines veiklas (vidutiniškai kiekvienas mokytojas po daugiau nei 4).

6. Perspektyva ir bendruomenės susitarimai. Sprendimų pagrįstumas. Bent 60 proc. mokytojų įsitraukia į veiklas ir sprendimų priėmimą. Bent 50 proc. bendruomenės narių yra iniciatyvūs, gebantys prisiimti atsakomybę už sprendimus ir jų įgyvendinimą.

Iš 2023 metų metinės mokytojų apklausos duomenų nustatyta, kad 100 proc. mokytojų pastebi konstruktyviai sprendžiamas problemas ir 93 proc. mokytojų patys aktyviai įsitraukia gerinant mikroklimatą. Iš apklausos rezultatų paaiškėjo, kad 87 proc. mokinių ir 100 proc. mokytojų mokykloje jaučiasi saugiai.

7. Vertinimas ugdymui. Vertinimo įvairovė ir pažangą skatinantis grįžtamasis ryšys. Kelti kvalifikaciją ir mokytis įvaldyti instrumentus mokinių gebėjimams atpažinti, metodinės medžiagos naudojimą ir naujų metodų taikymą ugdymo procese. Ne mažiau 80 % mokinių pažymės, jog mokytojai su jais aptaria mokymosi sėkmes. Bent 60% mokinių gebės įvardinti savo stipriąsias puses (portfolio panaudojimas). Sukurti ilgalaikę mokymo programą, atsižvelgiant į strateginius tikslus. Atnaujinti gimnazijoje mokinių pažangos vertinimo tvarką.

Per 2023 metus suorganizuota daugiau nei 120 val. bendrų mokymų mokytojams dėl atnaujinto ugdymo turinio, socialinių emocinių kompetencijų ugdymo bei lyderystės ir komandos formavimo temomis. Mokytojai turėjo 3 bendrus mokymus dėl ugdymo turinio atnaujinimo, socialinių emocinių kompetencijų ugdymo ir lyderystės skatinimo bei individualius atskirus mokymus pagal atskirus dalykus dėl ugdymo turinio atnaujinimo. Iš 2023 metų metinės mokinių apklausos duomenų nustatyta, kad 77 proc. mokinių mokytojai moko įsivertinti, o 75 proc. mokinių kartu su mokytojais aptaria, kokią padarė pažangą. Prienų r. Stakliškių gimnazijos direktoriaus 2023-12-01 įsakymu Nr. V-182 patvirtintas Prienų r. Stakliškių gimnazijos mokinių mokymosi pasiekimų ir kompetencijų vertinimo tvarkos aprašas.

8. Bendradarbiavimas su tėvais. Periodiškai organizuojami koncentrų susirinkimai nuotoliniu būdu su mokytojais, klasių vadovais ir spec. pedagogais. Po šių susirinkimų tėvai / globėjai informuojami apie mokinių pasiekimus. Tėvų dienų organizavimas 2 kartus per metus (rudenį, pavasarį). Su mokiniais, turinčiais nuolatinių nepageidaujamo elgesio apraiškų, sudaromos asmeninio įsipareigojimo sutartys, numatomi elgesio keitimo tikslai. Kiekvienas mokytojas bent 4 kartus per metus paviešins informaciją tinklalapyje ar facebook apie veiklas su mokiniais. Aktyviai veiks tėvų savivalda (bus organizuojami reguliarūs susitikimai su administracija, mokytojais, kiti renginiai).

Suorganizuoti klasių ir individualūs susirinkimai su mokytojais, klasių vadovais ir spec. pedagogais. Po šių susirinkimų tėvai / globėjai informuojami apie mokinių pasiekimus bei padarytą pažangą. Su mokiniais, turinčiais nuolatinių nepageidaujamo elgesio apraiškų, sudarytos asmeninio įsipareigojimo sutartys, numatyti elgesio keitimo tikslai.

Strateginis planas per 2023 metus įgyvendintas 80 proc.

Veiklos plano įgyvendinimo analizė.

Prienų r. Stakliškių gimnazijos 2022 m. rugsėjo 1 d. direktoriaus įsakymu Nr. V-116 patvirtinto Prienų r. Stakliškių gimnazijos 2022-2023 mokslo metų veiklos plano prioritetas: užduočių individualizavimas ir diferencijavimas bei mąstymo ir integralumo skatinimas.

Sudarytos sąlygos kiekvieno mokinio aktyviam ugdymuisi, asmeninei pažangai bei saviraiškos poreikių tenkinimui: buvo siūlomos neformaliojo vaikų švietimo programos (14 būrelių lankė 248 mokiniai) ir muzikos mokykla.

Mokytojai daug dėmesio skyrė mokinių ugdymo proceso tobulinimui: vedė integruotas bei atviras pamokas, pamokas kitose erdvėse, mokiniai atliko kūrybinius darbus (tyrinėjo aplinkas, nustatė problemas, ieškojo sprendimų ir juos pagrindė bei pristatė).

Direktorius stebėjo 64 mokytojų pamokas, jas aptarė su mokytojais ir pateikė siūlymus dėl pamokų organizavimo tobulinimo. Mokytojų tarybos posėdžiuose aptarta mokinių mokymosi sėkmingumo situacija, mokymosi rezultatai, pokytis.

Tarptautinių projektų Erasmus+ Nr. 2021-1-LT01-KA121-SCH-000005587 ir Erasmus+ Nr.2022-1-LT01-KA121-SCH-000066084 įgyvendinimas: direktorius ir 7 gimnazijos mokytojai vyko į mokymus skirtingose Europos šalyse (Vokietiją, Prancūziją, Suomiją, Italiją, Ispaniją).

Gimnazijos mokiniai aktyviai dalyvavo respublikiniuose bei rajoniniuose renginiuose. Turime 5 pirmos vietos, 8 antros ir 9 trečios vietos nugalėtojus rajoniniuose konkursuose ir olimpiadose (30 proc. daugiau nei praėjusiais metais).

Organizuotas visuotinis tėvų susirinkimas, individualūs pokalbiai „auklėtojas – mokinys – tėvai“. Teikta specialistų (psichologo, spec. pedagogo, logopedo, soc. pedagogo) pagalba mokytojams klasės valdymo klausimais. Kartu su VGK sprendžiama, kokio lygio pagalba vaikui reikalinga. Gimnazijoje 24 mokiniai ugdomi pagal ŠPT rekomendacijas, darželiuose – 1.

Siekdami pakelti mokinių mokymosi motyvaciją, mokytojai pamokas organizavo netradicinėse erdvėse ir edukacinėse išvykose. Mokykloje organizuoti tradiciniai ir nauji renginiai, kuriuose skatinamas gilesnis tradicijų pažinimas, puoselėjimas, kultūringas ir prasmingas laisvalaikis, mokinių saviraiška bendruomenei. Tėvų pedagoginis švietimas buvo vykdomas visuotinio tėvų susirinkimo metu, per individualią klasės vadovų veiklą ir kitų įvairių renginių metu.

_____________________